Il-Lhud li jsegwu il-Bibbja, magħrufa għalihom bħala t-Torah, huma obbligati jsegwu regoli stretti mhux biss fl-istil ta’ ħajja li jgħixu, fit-talb u l-ilbies iżda saħansitra fl-ikel. Il-Lhud isegwu dieta speċifika li tissejjaħ Kosher, bl-ikel li jissajjar u l-proċedura trid tkun skont ir-regoli tat-Torah. Minħabba f’hekk, il-komunita’ Lhudija f’Malta u Lhud li jiġu għal btala jew negozju hawnhekk jsibu problema biex isibu post għall-ikel li jsegwi din id-dieta. It-Torah telenka x’jista’ jittiekel bħall-ħaruf, iċ-ċanga u t-tiġieġ. Il-fenek, il-majjal u ż-żiemel fost oħrajn huma projbiti. Biex il-laħam jkun ċertifikat Kosher, il-bhima trid tinqatel b’ċertu mod minn persuna ċertifikata bħala biċċier li jrid jkun studja r-regoli tar-reliġjon Lhudija. Ir-rit jinkludi li s-sikkina tkun msinna tajjeb u l-bhima tinqatel b’mod li tbati l-anqas u trid titnaddaf mid-demm. Skont r-regoli bl-ebda mod ma jista’ jittiekel insett u minħabba f’hekk kull ikel bħal ħass u ħxejjex oħra jrid jinħasel b’reqqa kbira. Anke d-dqiq jiġi mgħarbel b’passatur irqiq li minnu jgħaddi biss dqiq biex ikun zgurat li ma fih ebda insett. L-isfida għal min jsegwi dak li tgħid it-Torah hi wkoll li kull prodott li jintuża, bħaż-żejt irid ikun approvat bħala kosher u b’hekk xi ħaġa sempliċi bħal insalata taf tieħu aktar ħin u tiswa ftit aktar. Interessanti li kull ristorant bħal dan għandu jkollhu rabbi bħal ma’ hu Rabbi Chaim Segal, li jkun studja sew ir-regoli tar-reliġjon Lhudija u jrid jissorvelja l-proċess kollu tal-ikla.